A Cambra de Representants tien 435 miembros, cadagún representando a un destrito d'o congreso mientres un periodo de dos anyos. Os escanyos se dividen cada diez anyos por  estatos seguntes a suya población. Seguntes o censo estatounitense de l'anyo 2000, siet estatos tienen o minimo de un representant, mientres que California, o estato con mayor población, tien cinquanta y tres. O Senato tien 100 miembros, tenendo cada estato dos senadors, que s'eslichen cada seis anyos seguntes un sistema que fa que a lo menos cada dos anyos se renoven un tercio d'os senadors. O president sirve mientres un periodo de quatre anyos y nomás puet estar re-esleito una vegata. O president no ye esleito  a traviés d'o voto dreito, sino a traviés d'un sistema indreito de colechios electorals en que cada estato tien un numero de votos proporcional a la suya población. A Cort Suprema, liderata por o Chuez President d'os Estatos Unitos, tien nueu miembros. A estructura d'os gubiernos estatals ye prou pareixita a la federal; nomás Nebraska tien un poder lechislativo unicameral. O gubernador (chefe eixecutivo) de cada estato ye esleito dreitament. Bells chueces estatals y miembros d'os gabinetz son esleitos por o gubernador, mientres que d'atros son esleitos por votación popular.